Nú er fyrsta rjúpnaveiðihelgin framundan og fjöldi manns á leið til veiða. Veður gæti þó sett strik í reikninginn enda spáin ekki sérlega góð. Lögreglan fylgist vel með rjúpnaskyttum og kannar hvort öll leyfi séu í lagi.
Rjúpnaveiðin hófst fyrsta nóvember og mánudagur og þriðjudagur voru því fyrstu veiðidagarnir. Það má ekki veiða á miðvikudögum og fimmtudögum. Nú eru þrír veiðidagar framundan og það ætla margir að nýta sér. Það eru misgóðar fréttir af fyrstu dögunum enda veðrið ekki alls staðar upp á það besta. Rjúpnaskyttur segja að rjúpan hafi verið stygg og erfið viðureignar, en margir náðu þó rjúpum. Einhverjir gáfust hins vegar upp vegna veðurs og komu tómhentir heim. En það er gott veður í dag og margir á leið til fjalla, þar á meðal Þorsteinn Baldvin Ragnarsson, formaður Skotveiðifélags Austurlands.
Lögreglan hefur boðað öflugt eftirlit með rjúpnaveiðum og minnir veiðimenn á að vera með skotvopnaleyfi og veiðikort meðferðis. Nú má ekki byrja veiðar fyrr en um hádegi en Þorsteinn segir að það vefjist ekkert fyrir mönnum.